钦定古今图书集成/理学汇编/文学典/第110卷 > 张正蒙 > 邓以赞
## 钦定古今图书集成/理学汇编/文学典/第110卷 > 张正蒙 > 邓以赞

按《南昌郡乘》，以赞字汝德，新建人。少为博士家学，兀
坐沈思，文不就槁，时人莫窥其所至。隆庆辛未会元，
赐第三人及第，授翰林编修。座师张相国嘉其经术，
欲以诸子执贽，谢不纳。在史馆，茹荼忍寒，童仆方啾
啾败絮中，以赞以残楮当燃火脂哦曰：“不是一番寒
彻骨，怎得梅花扑鼻香。”历三年，封父母如其官，遂请
休沐。值封公俨丧，息居西山者五年，尝一入京师。拜
除日，复移疾归。即家再起右中允，掌国子司业。念母
龚孺人春秋高重，北游为逡巡不出，闲度浙江而返。
晋南京国子祭酒。以身为表静默，而士化慕之。未几，
拜南京礼部右侍郎，改南吏部。寻召为礼部右侍郎
兼侍读学士，掌院事，复改吏部，兼官如故，三疏恳辞
予告。在礼部时，疏请建储者再。已忽有“三王并封”之
旨，又抗疏力争之。自登第几三十年，在官仅满一考。
平生绝严于取予，所居绳床半壁，供养寂寥。而将母
尽色养之孝。斗粟尺布必与诸昆弟共之，百口无间
言。学不立门户，冥心洞观，以求不言而信，不怒而威。
久之逌然自得。当世高尚其风，以为子渊、叔度复出
也，然竟莫窥其学之所至云。卒赠礼部尚书，谥“文洁。”
巡按吴达可下有司为建祠。传者《定宇先生轶稿》。